《秋晚登宪陵台》
元代·杨云鹏

落日荒陵百尺台，登临高兴亦悠哉。泰山云尽千峰出，汶水霜悠一雁来。

白发还乡惟有梦，青云当路岂无媒。布衣谁识新丰客，独对秋风酒一杯。

作者简介：云鹏，字飞卿，汝海人。李内翰献能钦叔工篇翰，而云鹏从之游。初得「树古叶黄早，僧閒头白迟」之句，大为献能所推谢。从是游道日广，而学亦大进。客居东平将二十年，每有所作，必寄示遗山元好问裕之，以为知己。有《诗述》二十首，号《陶然集》。所赋《青梅》、《瑞莲》、《瓶声》、《雪意》，或多至十馀首。裕之序其诗，万虑洗然，深入空寂。荡元气于笔端，寄妙理于言外。贞祐南渡后，诗学为盛。洛西辛敬之、淄川杨叔能、太原李长源、龙坊雷伯威、北平王子正之等，不啻十数人，称号专门。就诸人中，其死生于诗者，汝海杨飞卿一人而已。